LidanRubinov/Halacha-QA huggingface dataset:
שאלה: מנהגים לחוזר בתשובה ללא מסורת: הרב אבא שלי חזר בתשובה ממשפחה מתבוללת זאת אומרת שסבי היה גוי 1) מה התוקף של מנהג שלו, הרי לכאורה אין כאן דין של לא תיטוש תורת אימך? 2) מה לגבי מחבר ורמ"א, אנחנו בד"כ פוסקים כהרמ"א (הסבתא אשכנזית) אבל למשל אנו אוכלים קטניות בפסח (אנו צימחונים מטעמי בריאות וכך פסק הרב מרדכי אליהו להורים שלי והרב אישר זאת)? 3) וגם לא רק לדידי, איך אשכנזי (והרב גם כשהוא עולה ש"ץ) הוגה כספרדי? וגם לדידי הרי אני לא מבטא כספרדי את ה"ח" ו"ע" ולא כאשכנזי "ת" וקמץ אז זה לכאורה גריעא טפי? ואני צריך להחליט או אשכנזי שלם או ספרדי שלם?
תשובה: 1. כל מנהג שנהגת החל מבר מצוה מחייב אותך. 2. המשך במנהגך. 3. אין עדה שהגייתה מדויקת, חוץ אולי מיוצאי תימן. השפה שבה אנו מדברים בינינו היא השפה בה עלינו לדבר עם הקב"ה בין אם היא מושלמת בין אם לאו.
שאלה: התרת נדרים על הצבא: לאחר הגירוש מגוש קטיף ובמהלך הבחינות בלשכת הגיוס הצהרתי שאני לא אתגייס לצה"ל. אם אני רוצה להתגייס אני צריך לעשות התרת נדרים? ואם כן אז איך?
תשובה: אם לא נשבעת, לא צריך התרת נדרים.
שאלה: דרך בדיקת החמוציות וברכתן: 1. מהי הברכה על החמוציות (שמעתי שי"א בורא פרי האדמה וי"א בורא פרי העץ )? 2. האם יש צורך בבדיקתן לפני האכילה, ואם כן - כיצד?
תשובה: וברכת ד' נראה שברכתו היא "עץ". שהרי הוא שיח עד, לעניין נותן פרי בתוך שנתו עדיין נושא זה לא ברור שחמוציות נותנות פרי תוך שנה משעת הזריעה. יש חיוב בדיקה רציני לפני אכילה, אפשר להשרות במים ולבחוש היטב היטב, לנסות לשפשף את הפרי. בברכת התורה והארץ יהודה הלוי עמיחי מכון התורה והארץ כפר דרום אשקלון
שאלה: הצטרפות כלקוח עסקי: האם מותר להצטרף לאיזשהו מבצע ללקוחות עסקיים דרך אדם שהמבצע תקף לגביו, למשל, להכנס למסלול מסויים ברשת סלולרית דרך החברה שבה אבי עובד או להשכיר רכב במחיר מוזל דרך מכר שעובד בחברה מסויימת?
תשובה: בתורתנו הקדושה ישנם שני איסורים גניבת ממון וגניבת דעת, ובכל עסק שאדם עושה עליו לבדוק שהוא לא עובר על שני האיסורים האלו. לכן, אתה חייב להסביר לחברה או לנציג של החברה בדיוק את מה שאתה רוצה לעשות, ואם הנציג מסכים אין בזה שום בעיה ואתה לא צריך לחשוש לא מגניבה ולא מגניבת דעת. הרב אריאל איגרא
שאלה: הנחה ללא ידיעת הבעלים: 1. קניתי ערבות בערב סוכות, ושמתי לב (באופן ברור) שהמוכר (שאינו בעלי הדוכן) עשה לי הנחה שהבעלים לא היו מסכימים לה, מה עלי לעשות, והאם אני אשם בכך? ל2. פני כמה שנים הלכתי עם חבר למעיין עם המגזמה שלו בכדי לגזוז ענפים מסביב, כשהגענו החלטתי לחתוך גם את הירוקת שבמעיין ופתאום החליקה לי המגזמה לתוך המים (ואין לי אפשרות להוציא אותה - זה עמוק!), איני זוכר אם הוא מיחה בי כשהתחלתי לגזוז (לפני שהיא נפלה), הוא ביקש ממני ת עליה מס פעמים מדי פעם אך באיזשהו שלב הפסיק לבקש, מה לעשות?
תשובה: 1. בשאלה הראשונה לא נראה שיש בעיה, כיוון שהמוכר קיבל זכות למכור ערבות והקונה לא צריך לבדוק האם המוכר עשה כהוגן או לא, כי לא נחשדו ישראל שהם שקרנים ולכל מוכר יש את ההסכם שלו עם הבעלים ולא מוטל על הקונה לבדוק מה הזכות של המוכר ומה לא. 2. בשאלתך השניה לגבי המגזמה נראה שאתה צריך לשלם על המגזמה כיוון ששאלת אותה ולא החזרת. גובה הת לפי ערכה של המגזמה המשומשת כמה הייתה נמכרת בשוק (ולא מחיר של מגזמה חדשה). הסבר לפסק ההלכה: הגמרא בבבא קמא צח. מביאה מקרה מאד דומה שאדם דחף חפץ של חבירו למים והגמ' אומרת שאם דחף את החפץ פטור ומסבירים הראשונים שהמזיק פטור מהשבת החפץ כי החפץ עדיין שלם ואם הבעלים רוצה אותו שיביא בר אמודאי (צוללן) ויוציא את החפץ, והגמ' ממשיכה שאם זרק את החפץ הוא גזלן ואז יש לו חיוב השבה וחייב לשלם את החפץ. לכן במקרה שלנו יש שתי אפשרויות: א. אם הוא מחה בך שלא תיקח את המגזמה למים אז אתה גזלן וחייב לשלם את המגזמה. ב. אם הוא לא מחה בך אז אתה לא גזלן אלא מזיק רגיל ופה זה תלוי בפסיקת ההלכה בגמ' הנ"ל שמרן השו"ע פסק בסימן שפו' (סע' א' )שהגמ' רק פטרה מהמגזמה אבל המזיק חייב לשלם את שכירות הצוללן ולכן אם לא מביא צוללן ישלם את המגזמה וגם פה חייב לשלם, והרמ"א שם סע' ג') פסק שהמזיק פטור מדיני אדם וחייב בדיני שמים, ולכן גם פה פטור מדיני אדם (ונראה שגם מדיני שמים פטור כיוון שהזיק בשוגג). אמנם פה לא ברור שהוא רק מזיק אלא הוא נחשב שואל על המגזמה ובשואל יש חיוב השבה ועד שהוא לא מחזיר את החפץ הוא לא נפטר מחיובו ולכן פה יהיה חייב אף לדעת הרמ"א כיוון שהוא שומר על המגזמה ולא עמד בחיובי השמירה. לכן למסקנה, בין אם מחה בך בין אם לא מחה בך, אתה חייב לשלם לו את דמי המגזמה. הרב אריאל איגרא
שאלה: כשרות הסכין בלנדר מוט: רכשתי בלנדר מוט אשר גוף הבלנדר הוא פלסטיק והסכין ממתכת. האם ניתן לטחון בבלנדר דברים בשריים וכמו כן לעשות בו שימוש כמו הקצפת חלב, שמנת? והאם ניתן לעשות זאת באותה הסכין?
תשובה: להשתמש באותה סכין גם לחלב וגם לבשר לא, אבל להשתמש בבלנדר לאחר ניקוי היטב מותר.
שאלה: נדר באמירת "על גופתי": בויכוח שהיה סביב השאלה האם בני יתחיל ללמוד שיעורים פרטיים באנגלית עוד לפני הבר מצווה, התבטאתי ואמרתי "על גופתי המתה הוא לא ילמד אנגלית". לאחר מעשה אשתי העירה לי בצדק שהביטוי אינו מתאים.באותו זמן הרהרתי האם בביטוי זה אין כאן לשון נדר ואולי יש חובה להפר אותו ביחוד שוודאי לא היה בכוונתי לתת תוקף של נדר, אלא דעתי היה להראות דעתי הנחרצת סביב הדיון. א. האם אכן יש בלשון זה לשון של נדר? ב. במידה ויש בזה לשון של נדר מה עליי לעשות על מנת להתיר את הנדר?
תשובה: אין בכך בעיה של נדר.
שאלה: ברית מילה בשנת אבל: חמי (אביו של בעלי) נפטר אתמול. אני התחלתי היום את החודש השמיני להריוני ואני צפוייה ב"ה ללדת בן זכר בעוד כחודשיים. ברצוני לשאול לגבי ברית המילה שתתקיים ב"ה: 1. האם ניתן לעשותה באולם? 2. האם יש הגבלה למספר המשתתפים בארוע? למידת הקרבה? 3. האם יש הגבלות איסורים לגבי התפריט המוגש (מרכיבי הסעודה)? 4. האם יש הגבלות לגבי השתתפות בעלי, אימו, אחיו ואחיותיו (האבלים) בברית? ב מראש, מירב.
תשובה: את הברית ניתן לעשות כרגיל באולם ובתפריט מלא. לאבלים מותר גם להשתתף בברית עצמה וכל הבעיה היא השתתפות בסעודה. לבעלך מותר להשתתף בסעודה מאחר והוא בעל הברית וכן לסנדק (אם הוא אחד האבלים). לאמא של בעלך מותר יהיה להשתתף, כי דיני האבלות שלה נגמרים לאחר 30 יום. לגבי האחים של בעלך, הרמ"א (יורה דעה שצב, ב) כותב שהמנהג להחמיר ולא להשתתף בסעודת הברית בכל שנת האבל. וכך גם כותב בגשר החיים (פרק כא, ח). בילקוט יוסף (סימן לח, כה) כתב שמעיקר הדין הספרדים לא נהגו להחמיר אולם מי שמחמיר ישא ברכה.
שאלה: הבדלת האור ביום הראשון: בפרשת בראשית ביום הראשון נאמר שהקדוש ברוך הוא הבדיל בין האור לחושך ואילו ביום הרביעי ברא את המאורות. איך ה הבדיל ביום הראשון אם המאורות לא נבראו?
תשובה: זו שאלה טובה. על פי דברי רש"י ניתן להסביר באופן פשוט שהמאורות נבראו ביום הראשון אבל נתלו בשמים להאיר, לפי מה שאנו מכירים, רק ביום הרביעי. ניתן גם להסביר שיש הבדל בין האור למאורות. עצם האור והחושך נבראו ביום הראשון (וזהו אור גדול שנגנז לעתיד לבוא) וביום הרביעי ברא הקב"ה את המאורות שיאירו לנו על הארץ (ועיין רמב"ן וכלי יקר).
שאלה: טבילת צלחות מפורצלן: האם אני צריכה להטביל צלחות מפורצלן תוצרת פלנרו?
תשובה: כיון שהוא סוג של חרס, אינם צריכים טבילה.
שאלה: חובת הסייג לתורה : ".ועשו סייג לתורה ". האם סייג לתורה, הלכות שנפסקו על מנת לא לעבור על מצוות התורה, הם חובה מהתורה?
תשובה: ח אומרים שיש חובה מהתורה לשמוע בכל חכמים. שנאמר: לא תסור מכל אשר יורוך", וכן כתוב: "שאל אביך ויגדך" (עי' סוכה מ"ו). אולם המצוה עצמה שאותה חכמים קבעו או אותה הגזירה יש לה תוקף של דרבנן, שלעניינים רבים זה שונה ממצוה מפורשת מהתורה.
שאלה: תבשיל בשרי, מכנסיים: א. מה הדין כאשר אוכלים מתוך תבשיל בשרי (לצורך העניין בשר בקר) שיש בו ירקות כמו אפונה וגזר וכד ואוכלים רק את הירקות עם רוטב (שכמובן הוא עם מיצי הבשר). האם עליי לחכות 6 שעות עד לאכילת חלב? יש לציין שלא אכלתי מחתיכות הבשר עצמן אך בהחלט יש טעם של בשר גם לירקות וגם לרוטב. ב. אני בעלת תשובה, ברוך השם. ומשפחתי חילונית. האם מותר לי להיות בבית עם מכנסיים ארוכים, מחוץ לחדר שלי? אני מתכוונת בסוף היום כאשר אני כבר עם בגדים לשינה ורוצה ללכת לסלון וכד? רק המשפחה המצומצמת בבית, 2 הורים ואח. על זמנך. תבורך מפי עליון.
תשובה: גם אחרי תבשיל שיש בו טעם בשר נוהגים לחכות שש שעות עד לאכילת חלב. בבית כפי שאת תארת את יכולה ללכת עם מכנסיים ארוכים. חזקי ואמצי ותזכי למשוך את כל המשפחה אחריך לתשובה לד'.
שאלה: שירים לועזיים בהסעה: 1. מה הבעיה בלשמוע שירים לועזים (זה באמת סותם את המוח כמו שאומרים?) 2. יש אחד בהסעה שלי ששומע עם רמקול ולא מנמיך (אם אני אצליח לשכנעו מה טוב ומה נעים) שירים לועזים. האם גם עלי זה ישפיע, בזה שאני שומע? איך אפשר למנוע?
תשובה: עיקר הבעיה של שירים לועזיים היא אם התוכן של השירה הוא תוכן שלילי של דברי ניבול פה ועריות. אולם גם במקום שהתוכן אינו מקולקל, אם יוצר היצירה הינו בעל מידות מגונות אזי גם היצירה שהוא יוצר נגועה באקלים השלילי שיוצא ממנו. בנוגע לשמיעה של שירים לועזיים, כשאין אתה רוצה זה לא ישפיע עליך במאומה. אתה לא מתכוין להקשיב לשירים ולכן הם מבחינתך סתם רעש מטריד.
שאלה: לשיר בגן כשהמלמד נמצא: אני גננת בגן דתי תורני בירושלים, ואחד מאנשי הצוות הוא "מלמד"- בחור דתי צעיר שמלמד את ילדי הגן לימוד תורה ולימוד א - ב וגם יוצא עם הילדים לטיולים ומכין איתם פעילויות ושותף בעשייה החינוכית בגן. בגן שלנו אין שימוש בטייפ, אלא הגננות שרות לילדים (מתוך עמדה חינוכית). רציתי לשאול, האם זה ר שאני שרה כאשר המלמד נמצא בגן, במשך היום ובמסיבות (יומולדת וכדו ), שהרי עלי לשיר בצורה נעימה וטובה ומצד שני זהו כלי מקצועי מתוקף תפקידי? אשמח לקבל פתרונות הלכתיים אפשריים.
תשובה: הבעיה היא שלו ולא שלך, שהרי זו העבודה שלך ואת צריכה לחנך את הילדים ואינך צריכה להמנע מכך, אלא הוא צריך לדאוג לצאת החוצה כדי לא לשמוע.
שאלה: קבלה לעם: חברה שאינה דתיה החלה ללמוד דרך המכון ל"קבלה לעם". שאלה אותי מדוע הציבור הדתי מתנגד. הסברתי את החשיבות בלמידה הדרגתית ואת החשיבות בלימוד אישי ואחרי תנאים מסויימים. התשובה לא סיפקה אותה. אי לכך שאלותי: א. האם יש דרך נוספת להסביר לה על הנושאן. ב.אם אותה חברה מוצאת עניין רב בלימודים שם, האם יש מקום להניח לה ללמוד שם או להניא אותה בתוקף.
תשובה: קבלה כששמה כן היא, יש ללומדה מפי אנשים נאמנים שקיבלוה מרבותיהם. כתות המקובלים המלמדים קבלה בראש כל חוצות, לפני שאדם מילא כרסו דיו וביסס אישיות דתית על יסודות איתנים של תנ"ך תלמוד ומחשבת ישראל, וללא תנאי מוקדם של קיום מצוות לבוש הולם ואוירה ראויה, אינם מקובלים עלינו כמי שמוסמכים ללמד קבלה ולכן אין ללמוד מפיהם. מי שכבר לומד אצלם, צריך לעזור לו להשלים את החסר ביסודות היהדות ולהסביר לו שסודות אינם יסודות.
שאלה: בסיור אתרים נוצרים סובב כינרת: במסגרת לימדי קורס מורי דרך חובה עלי להשתתף בסיור אתרים נוצרים סובב כינרת. א) ידוע לי שאסור להיכנס לכנסיות פעילות, אך מה הגדר לחצרות וחורבות? ב) בתחילת הסיור אני נוהג להגיד דבר תורה קצר לפני תפילת הדרך, ורציתי לדעת על מקור טוב שממחיש את יחסינו כלפי המינים?
תשובה: א. מקום שאינו משמש בפועל לכנסיה וכדו' מותר להכנס אליו. ב. ישנם הרבה מקורות לענין זה, אתן לך רק מעט מהם. בשו"ת ציץ איליעזר חלק ח' סי' ט"ו, בקונטרס משיבת נפש פ"ה. ובשו"ת אגרות משה ח"ג מחלק או"ח סי' כ"ב. ושו"ת אבני נזר חלק אבן העזר סי' רכ"ג.
שאלה: איך אדע שאין מישהי שהיא טובה יותר?: איך אני יודע כשאני פוגש או מכיר מישהי שהיא האחת, איך אני יודע שאין אחרת "יותר טובה"?
תשובה: ההחלטה אם להתחתן צריכה להיות עניינית וישירה, לפי מידת ההתאמה בינך לבין מי שמכירים, ובשום מקום לא כתוב שצריך להתחתן רק עם מישהי שהיא "האחת" שאין אחרת "יותר טובה" ממנה. אם אתה מרגיש שבתהליך בחירת בת הזוג מלוות אותך כל הזמן מחשבות "מי אמר לי שאין מישהי טובה יותר", וכתוצאה מהן אינך מסוגל להחליט, אתה צריך לחשוב מהיכן מחשבות כאלו נובעות כדי לדעת כיצד לסלק אותן. ראשית תשאל את עצמך, האם גם בנושאים אחרים אתה מהסס אלף היסוסים לפני שאתה עושה משהו? אם כך הוא, יתכן שמחשבות כאלו נובעות מחוסר ביטחון עצמי כללי, או משכחת העובדה שה' מלווה אותך ואינך לבד בעולם, ואם כך אתה צריך לזכור שה' מלווה אותך וודאי יסייע בידך למצוא את המתאימה לך, ובלבד שאת ההחלטה תקבל מתוך שיקול דעת ואחריות ולא בפזיזות. ואולי לשם חיזוק הביטחון העצמי צריך להתייעץ עם יועץ מקצועי. אם רק בנושא של בחירת בן זוג מחשבות כאלו עולות, יתכן ששורשן הוא מחשבתי   מכך ששמעת שבת הזוג המיועדת לאדם היא המתאימה והטובה ביותר עבורו, ואם כך הוא אתה צריך לזכור שמבחינתנו אנחנו צריכים לפעול לפי מה שעינינו רואות, ואנו בוטחים בה' שיכוון אותנו אל מי שמתאימה לנו. יתכן גם שמחשבה כזו נובעת מתפיסה מערבית המדגישה רק את ה"אני" כשיקול עליון, כאילו כל אדם צריך לסבור שמגיע לו הדבר הטוב ביותר, ואם אכן כך אתה צריך להתמלא בענווה ולשמוח במה שיש לך ולא לרצות עבורך רק את הדבר הטוב ביותר עלי אדמות. אם אתה מרגיש שחסרים לך כלים ביכולת לבחור בן זוג, כדאי מאוד להתייעץ עם מישהו בוגר שאתה סומך עליו. אתה יכול גם להיעזר בשיעורים ומאמרים הקיימים באתר בנושא בחירת בן זוג. בהצלחה רבה, שה' ינחה אותך בדרך נכונה. הרב יעקב כהן
שאלה: כוונת התפילה: יש שאלה שמטרידה אותי ואת אשתי. השאלה שלנו היא: איך לכוון את התפילות שלנו בצורה האפקטיבית ביותר? מבחינת הידע הדל שלנו מתקיימת לכאורה סתירה. מצד אחד, נאמר כי ביום הארבעים לפני יצירת ולד יוצאת בת קול ואומרת בן פלוני לבת פלונית ושנקבעים נתונים כגון בריאות ופרנסה. כמו כן כתוב, ש"הכול בידי שמים חוץ מיראת שמים" (ברכות ל"ג, כ ). מצד שני, תפילת חנה מוכיחה כי אכן באמצעות התפילות ניתן לשנות את מה שנקבע מראש. וכן כל המשמעות של יום כיפור תפילה, תשובה וצדקה מעבירות את רוע הגזרה. לכאורה למה להתפלל לבריאות, פרנסה או זיווג אם הכול קבוע מראש חוץ מיראת שמים? האם לא עדיף להתפלל רק ליראת שמים? אם כך, מהם הדברים הקבועים מראש? מה ניתן להתפלל עליו ולשנותו? ומה חסר סיכוי? בויכוח סוער שהיה לנו עם אחת מקרובותינו היא טענה כי אם מתפללים יותר מידי עבור משהו- אנחנו עלולים לקבל אותו (דוגמת: 515 התפילות של משה רבנו) וייתכן והוא רע עבורנו והיא נתנה לנו את המשל הבא: המשל מספר על ילד קטן המבקש מאביו לקנות לו ממתק והראשון לא רוצה משום בריאותו של הילד. בהמשך הסיפור האב נכנע לבסוף לתחינותיו של הילד על אף שהוא יודע כי הממתק הזה לא טוב לו. אך האב רחום וחנון ולא יכול לראות את בנו בוכה ומתחנן. האם גם האלוקים יכול לתת לנו משהו שאנחנו מתפללים עליו מאוד על אף שכביכול הוא יודע שאינו טוב עבורנו? אנחנו בני האדם לא רואים את התמונה המלאה ואם אנחנו מתפללים עבור משהו שאין לנו אותו ייתכן וזה לטובה- כפי שהאמונה גורסת "שהכול לטובה". אז אם כך למה אנחנו מתפללים עבור משהו שאין לנו אותו ואם יהיה לנו אותו- הוא רק יזיק? השאלה בקיצור היא: אם אלוהים הוא טוב וכל דבר שקורה בעולם הזה הוא לטובתנו וכל דבר שלא קורה הוא לרעתנו- אז למה אנחנו מתפללים לדברים שאין לנו? אולי אנחנו באמת צריכים להתפלל ליראת שמים בלבד? יכול להיות שכל תפילותינו צריכות להיות מופנות ליכולת לקבל את הנגזר עלינו באהבה וברצון?
תשובה: לא הכל קבוע מראש. הרי רק עתה עברנו את הימים הנוראים בהם התפללנו על כך שנצא זכאים בדין, אם הכל קבוע מראש מה תוכן הדין. ודאי שההשגחה האלוקית עלינו היא קשורה למה שאנו עושים. אנו מאמינים שכל מה שעושה הקב"ה זה לטובה. גם כשבאים עלינו יסורין זה לטובה אולם יתכן שהיסורין באים לזכך אותנו מהמעשים שעליהם אנו צריכים לכפר. בכל אופן, עניין התפלה הוא ערך כשלעצמו. אנו מתפללים משום שפעולת התפלה מקרבת אותנו לקב"ה. אנו מתפללים לפי מה שנראה לנו כטוב. ודאי שהקב"ה לא חפץ ביסורין. כל כאב שיש בעולם הקב"ה לא חפץ בו. כן אנו מתפללים שיהיה טוב שלם ללא יסורין וללא מחלות וללא עניות לכל הבריאה. זהו גם רצון הקב"ה. לכן בודאי שאנו קולעים למטרה שאנו מבקשים מהקב"ה שיהיה טוב. לפעמים הקב"ה רואה שמכוח התפלה הוא יכול לוותר על היסורין. הזיכוך והטהרה שבאה תוך כדי תפלה הם מיתרים את הצורך ביסורין. אולם לפעמים הקב"ה מייסר אותנו למרות שאנו התפללנו. אין זאת אומרת שלא היינו צריכים להתפלל על היסורין. זה אומר שלא הספיקה ההתעלות שלנו בתפלה בכדי לגרום לכך שלא יהיה כלל צורך ביסורין. ואולי ללא התפלה היינו מקבלים יסורין קשים יותר. אני מקווה שהדברים הובהרו. אם יש עדיין חוסר בהירות ארחיב יותר לבקשתכם.
שאלה: בשמים להבדלה מסבון: האם ניתן לברך בורא מיני בשמים על סבון ריחני במיוחד. לא על סבון רגיל אלא על סבון העשוי בכוונה להפיץ ריח מיוחד?
תשובה: הוא אינו עשוי להריח בו אלא עיקרו להפיג ריחות רעים כזיעה וכדומה, ולכן לא נראה לברך על זה.
שאלה: ברכת שבע ברכות ע"י חילוני כופר: אנו ממשפחה תורנית, ולצערי, אחד האחים עומד להינשא בשעה טובה עם בחורה מבית לא דתי. היום, כשבוע לפני החתונה, אחיה, שהוא שמוצניק מוצהר, מבקש לברך ברכה בחופה. האם אפשרי רצוי? ממה יש להיזהר ועל מה להקפיד?
תשובה: אם הוא כופר גמור, כדבריך, מדוע הוא מעוניין לברך בשם? כנראה שאינו כופר גמור. עכ"פ, גדול ה שהתורה התירה למחות את שם ה'.
שאלה: שימוש במדיח מיוחד לכוסות: האם מותר להשתמש במדיח כלים מיוחד לכוסות (fresh cup) שנמצא במקום העבודה? לפי ההיגיון, נראה לי שלרוב מדיחים בו כוסות וכפיות חלביות, אם כי ייתכן והשתמשו ישתמשו בו להדחת כוסות עם מרק עוף נמס (אולי בכוסות טרפות.) אם כן- האם בתנאים מסויימים?
תשובה: מותר.
שאלה: אשה בהריון במערת המכפלה: אשה בהריון, שנוהגת שלא להכנס לבית קברות, האם מותרת להכנס למערת המכפלה?
תשובה: כן.
שאלה: האם יושבים שבעה על מי ששרפו גוויתו: האם יושבים שבעה על מישהו שנשרף גוויתו על פי בקשתו? מה הסיבה לכך?
תשובה: המצוה לשרוף את גופתו עובר על מצות קבורה ופורש מכלל ישראל, שהרי גם יהודים שאינם מקיימים מצוות נקברים כמקובל. אם הוא עשה זאת בתום לב, כי לא ידע מחומרת האיסור, יושבים עליו שבעה.
שאלה: שתילת עץ בכלי נקוב לכתחילה ע"מ להעבירו: אנו עתידין אי"ה לעבור לבית חדש בעוד כשנתיים. רצינו לחסוך את ההמתנה של שנות הערלה בבית החדש. האם מועיל מלכתחילה לשתול ולגדל את העצים בדליים גדולים (כ-25 ליטר עם נקב בקוטר 2 ס"מ) ובעוד כשנתיים להעבירם ברכב למשכנם הקבוע?
תשובה: אם כל התנאים הללו מתקיימים תוכלו להעביר את העציצים. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: כיוון התפילה בתחנה מרכזית: לאיזה כיוון (צפון דרום.) צריך לפנות בתפילה כאשר אני נמצאת בתחנה המרכזית? יש לי מצפן, אך איני יודעת מהו הכיוון הרצוי ממקום הימצאי.
תשובה: אני משער שאת מתכוונת לתחנה המרכזית של ירושלים. על פי המפה יוצא שכיוון דום מזרח (עם נטיה קלה יותר מזרחה) הוא הכיוון להר הבית. בברכת התורה, WWW.Yeshiva.org.il
שאלה: יהודיה שהייתה עם גוי: אישה יהודיה שהייתה עם גוי אסורה על כהן. ארצה לדעת מדוע, ואיך אפשר לתקן?
תשובה: ראשית יש לדעת, שמעשה זה של יחסי אישות בין יהודיה לגוי הינו עוון חמור ורבות ורעות דובר, הן בנגלה והן בנסתר, לגבי עוון זה. וכל זאת, בלי להיכנס כלל לענין איסור הנישואין של אשה זו עם כהן. כמובן שאפשר, ניתן וצריך לעשות תשובה על עוון זה, וה' רחום יכפר עוון. לכן יש על אשה זו לפנות לרב שיורה לה דרך תשובה ותיקון המתאימים לה. מכל מקום, אשה זו נאסרה מלהינשא לכהן ויכולה להתחתן עם ישראל. איסור זה נובע מהעובדה שהכהנים נתקדשו בקדושה יתירה על קדושת ישראל, כמו שנאמר 'קדושים יהיו לאלקיהם' (ויקרא כא, ו) וכפי שנאמר בפסוק שלאחריו העוסק באיסור המדובר בשאלה זו: "אשה זונה וחללה לא יקחו ואשה גרושה מאישה לא יקחו כי קדש הוא לאלהיו". בגדר 'אשה זונה' האמור בפסוק נכללים הרבה מקרים, וביניהם גם מקרה של אשה שנבעלה לגוי, כמבואר בשולחן ערוך אבעה"ז סימן ו. הרב אברהם אחיה שוקרון
שאלה: אשר יצר אחרי שירותים: חיפשתי רבות ולא מצאתי. מהו המקור לכך שצריך לברך "אשר יצר" לאחר הניגוב?
תשובה: אפשר לברך אשר יצר קודם לניגוב אם יש לך עניין בכך, רק שיאמר בצורה מכובדת.
שאלה: השעה השישית לאחר אכילת בשר: האם מותר להתחיל לאכול מאכל חלבי החל מתחילת השעה השישית לאחר אכילת בשר?
תשובה: יש דעה כזאת, אבל אנחנו נוהגים להמתין 6 שעות מלאות.
שאלה: כל השונה הלכות בכל יום: "כל השונה הלכות בכל יום.". שתי הלכות ומעלה או שמספיק רק הלכה אחת?
תשובה: יש להקפיד לפחות ללמוד שני הלכות כפשט תיבת הלכות, מיעוט רבים שנים.
שאלה: איך יתכן שהאדם נברא בצלם אלוקים?: כתוב בצלם אלוקים ברא אותו. את האדם. אם נאמר של-ה אין גוף ולא דמות הגוף אז איך זה שבצלמו ברא אותנו? אז יש פה סתירה אם ברא אותנו בצלמו אז יש לו גוף ודמות חיצונית.
תשובה: שאלת שאלה יפה, והתשובה היא פשוטה - כל שמות ה' שבתורה, ובכללם שם 'אלהים', אינם מבטא את עצמות ה', שכן עצמות ה' כלל אינה ניתן להשגה מצידנו וממילא לא שייך לקרוא לה בשם, אלא השמות כולם מבטאים צדדים שונים בהתגלות ה' בעולם. ולדוגמא, כשם שה' מנהיג את העולם במידת הדין ובמידת הרחמים, כך ה' טבע באדם את התכונות הללו. וכשם שהקב"ה מתגלה אלינו כבורא יוצר עולמות חדשים, כך הוא נתן לאדם כח להיות יוצר ומחדש דברים בעולם (כמובן שה' בורא יש מאין, בעוד שהאדם יוצר דברים מתוך 'חומרי הגלם' שברא ה'. כדאי ללמוד את המפרשים על התורה שדנים בביטוי 'צלם אלוקים' ובדבריהם עולות משמעויות שונות של צלם אלוקים שבאדם, וכן ללמוד את דברי הרמב"ם בתחילת מורה נבוכים שדן בכך.
שאלה: אכילה ושתיה באמצע הלילה: האם מותר ואין שום בעיה קבלית וכדו עם אכילה באמצע הלילה אם רעבים או אם סתם מתחשק ומה לגבי שתיה?
תשובה: על פי דברי הזוהר הקדוש בפרשת פקודי (דף רטו ע"ב) יש להזהר מאוד שלא לאכול באמצע הלילה כלום, ועיין שם שהחמיר בזה מאוד. וכ"פ מרן החיד"א בספרו ברכי יוסף חלק או"ח (סי' פ"ט סק"ב), וה"ה לגבי שתיה. אולם לגבי שתיית קפה יש פוסקים שהתירו, עיין בחיד"א עצמו בספרו מורה באצבע אות רנח ובספרו קשר גודל סי' א' אות י"א.
שאלה: להיכנס לפורום מיסטיקה כדי להציל טועים?: יש פורום אחד שהם מדברים שם על נשמות, על אנרגיות, על סיאנס, על חלומות ועל קבלה. אני פעם התעסקתי בדברים כאלה. אחריי שכבר נהייתי בקיא בדברים האלה ולמדתי מה אפשר לעשות ומה אסור לעשות, מישהו צעק עלי להפסק עם הדברים האלה כי אני עדיין לא יודע מלא דברים ובגלל שגם הדברים שמותרים הם מסוכנים מאוד. אז הפסקתי. אבל ברצוני לחזור לשם רק בישביל לענות לפורום הזה ולהרחיק אותו כה שיותר מדברים רעים. אם מישהו רוצה ללמוד סיאנס אז אני אשכנע אותו לא לעשות ודברים כאלה. אבל יש כאלה שאני לא יכול לענות להם, כמו למשל, איזה אחד שם אמר שהוא רואה רוח רפאים אמיתית ולא בשינה והוא לא מדמיין, אז הוא שאל איך לסלק אותה. אז הרבה אנשים שם ענו לו שינסה לתקשר איתה (לא סיאנס) ואני לא יודע מה לענות על זה. אז חשבתי, האם מותר לי לחזור ללמוד את הדברים האלה. בשביל שאני אוכל לענות להם על השאלות האלה?
תשובה: יפה שאתה רוצה להציל אנשים מבולבלים. אולם אין המטרה מקדשת את האמצעים. עיסוק בדברים אסורים כדי להשיב לטועים יכול להיות רק אחרי שמתמלאים בתורה וביראת שמים שנים רבות, ואין אדם מורה היתר לעצמו בדברים כאלו ללא הכוונה אישית של תלמיד חכם גדול המכיר אותו ויודע שהוא מתאים לכך.
שאלה: עדיפויות בזמני תפילת שחרית: הנני רופא העובד בבית חולים מוקדם בבקר, זמן רב לפני זמן תפילת שחרית. יש לי אפשרות להתפלל שחרית ביחידות בבית החולים, זמן קצר לפני סוף זמן התפילה לפי מגן אברהם או לנסוע לאיזור היהודי ולהתפלל במנין (בחיפזון) סמוך לסוף הזמן לפי לפי הגר"א. מה עדיף?
תשובה: תפילה בכוונה, בפרט בזמנה עדיפה.
שאלה: כיבוד הורים לאחר מותם: אבי נפטר לפני 5 שנים. כשאני אומר קדיש ועושה מעשים טובים זה נקרא כאילו אני מכבד אותו למראות שהוא ניפטר? ועוד שאלה, איך אני יכול לכבד את אבא שלי דרך העולם הזה?
תשובה: כיבוד הורים לאחר מותם הוא בשניים: חלק אחד - כיבוד זיכרם, דיבור עליהם בלשון מכובדת, ציון יום השנה וכד'. והחלק השני הוא היכול של הבן החי להעלות את נשמת הוריו על ידי שיעשה מעשים טובים ויקדיש אותם לעילוי נשמת הוריו. אמירת קדיש וכן נתינת צדקה ולימוד תורה ודאי מכבדים את האב בעולם שהוא נמצא בו, שרואים שבנו הולך בדרכו ובזכותו לומד תורה ומקיים מצוות.
שאלה: תאריך לחתונה ורישום סכום בכתובה: 1. אנחנו מתחתנים בעזרת השם באב או באלול (עוד 9 חודשים בערך). דחינו את החתונה פעמים עקב פטירת סבתא שלי ולאחר חצי שנה אבא שלי. האם יש תאריך מסויים שכדאי להתחתן שיביא מזל ולקיום החתונה לאחר מקרים הנ"ל? 2. האם יש משמעות לסכום הנרשם בכתובה מבחינת סדר מספרים? למשל, אם הסכום מתחיל בספרה 1 או ספרה אחרת שזה מסמל בן בכור זכר או אולי מספר ספציפי שמסמל בריאות אושר וכדומה?
תשובה: התאריך שהוא יותר מוקדם עדיף. ואין משמעות לסדר המספרים בכתובה.
שאלה: יארצייט בשבת: השנה היורצעייט של אבי מורי יחול בשבת. מתי לעלות לבית העלמין?אבי הקפיד לא לעלות ביום שישי-האם להקפיד גם? אנו נהגנו לערוך לימוד בליל היורצעייט. מתי לערוך השנה את הלמוד?מותר ללמוד בשבת לע"נ? - מה המנהג של צום ביום היורצעייט?
תשובה: אין איסור לעלות ביום ששי הלימוד ייעשה בשבת עצמה. בשבת לא צמים, ואין צורך לצום ביום אחר במקום שבת. יש מסיימים מסכת ביום השנה ובכך נמנעים מלצום.
שאלה: טבעות נשואים של סבתי: סבתי הורישה לי את טבעות הנישואים שלה ושל סבי. האם כשאתחתן אוכל להשתמש בטבעות אלו? יש להן ערך רגשי רב עבורי ולא הייתי רוצה לשמור אותן סתם בקופסא. להתחתן עם הטבעות האלו זה כבוד גדול עבורי. האם זה אפשרי? (מאחר ולא אני ולא החתן העתידי קנינו אותן).
תשובה: הטבעת צריכה להיות רכושו של החתן או להיקנות מכספו. אם החתן לעתיד ירכוש או יקנה ממך את הטבעת על ידי קניין מתאים, הטבעת תיחשב רכושו והוא יוכל לקדש אותך בה. בבוא העת כשזה יהיה רלוונטי הייתי מייעץ לך לגשת לרב פוסק על מנת שיסדיר את עניין העברת הטבעת לבעלותו של החתן בצורה גמורה. הסיבה לדבר היא שישנם פרטים רבים בהלכות קניינים, כגון: סוג הקניין, ודעת מקנה ודעת קונה ועוד. הרב ניר אביב
שאלה: קדימות בכספי מעשר: מי קודם למי למתן כספי מעשר במקרה וכל הכתובים להלן זקוקים לעזרה כספית והאפשרות היא לתת רק לאחד מהם. מי עדיף עניי עירי או חמותי שמגוררת בחוץ לארץ? מי עדיף תלמידי תורה בעירי או חמותי החילונית המתגוררת בחו"ל?
תשובה: באופן כללי, יש להעדיף את אנשי ביתך וגם חמותך היא בגדר אנשי ביתך היותר קרובים לך.
שאלה: נטילת ידיים לברכת כהנים לפני התפילה: יצא לי להתפלל כמה פעמים במקום שאין אפשרות לנטילת ידיים, עד שאני אטול ידיים אני אפסיד את הברכה. האם אפשר ליטול ידיים לפני התפילה, לשם ברכת כהנים, וככה אני לא אצטרך לרוץ לחפש בתפילה ואולי לא אספיק?
תשובה: אתה אנוס ולא צריך לעלות.
שאלה: בישול בשר בקר בחלב סינטטי: לגבי ההיתר של הרמ"א בסי פז לאכול בשר עוף בחלב שקדים. כתב הגרע"י יחווה דעת ח"ג סי נט שיש להתיר שתיית חלב סינטטי לאחר ארוחה בשרית בצירוף השיטות שאין בעייה של מראית עין באיסור דרבנן ועוד שבזמננו כולם יודעים על חלב סינטטי ואין בזה מראית עין. הוא התיר במפורש רק מראית עין בדרבנן בצירוף כמה סברות, האם יש להתיר גם בבשר בהמה לפי הסברא שחלב סינטטי נפוץ? אם לא, כיצד אנו מתירים לבשל בקמח מצה, הרי זה נראה כמו קמח רגיל ויש מראית עין בדאו?
תשובה: כיום, שהדבר נפוץ וכולם יודעים שיש חלב סינטטי וכדו', מותר ואין בזה מראית עין. אפילו בבשר בהמה שהוא מדאורייתא, מותר.
שאלה: שינת משודכי באותו בית: האם יש בעיה שהבחור שאני יוצאת איתו יישן בבית שאני גרה בו עם ההורים? האם זה משנה אם אנחנו מאורסים או לא האם זה נכון שיש מנהג לא לעשות כן? האם הדין משתנה אם הוא ישן במרפסת או בקומה אחרת באותו בית. מה התשובות לשאלות אלה מצד ההלכה ומצד מדת חסידות. אם אפשר לקבל תשובה מפורטת. תזכו למצוות רבות ומע"ט.
תשובה: כל עוד שלא היו שידוכין לא מקפידים שלא לישון באותו בית. אולם מהרגע שמשתדכים נוהגים שהחתן והכלה לא ישנים באותו בית גם אם אנשים אחרים ישנים בבית. הגדרת בית היא תלויה אם משתמשים בבית כדירה אחת באופן קבוע, גם אם מדובר על קומה אחרת או על מרפסת.  לגבי מרפסת שאין לה תקרה או שאינה סגורה ניתן להקל.
שאלה: כשרות עולמית: הייתי רוצה לדעת איפה אפשר למצוא רשימת מוצרי מזון שכשרים בכל העולם.
תשובה: אין רשימה של מוצרי מזון כשרים.